༈ །བདེ་གཤེགས་རྒྱལ་བ་རྒྱ་མཚོའི་ཐུགས་བཅུད་ཅིག །དཀྱིལ་འཁོར་གསང་བའི་ལྷ་ཚོགས་གཉན་པོ་ལ། །རྣལ་འབྱོར་པས་ནི་གུས་པས་བསྟོད་ཕྱག་འཚལ། །མན་ངག་གསང་བའི་མཛོད་སྒོ་ཟབ་མོའི་དོན། །བཅོམ་ལྡན་འདས་དཔལ་མཆོག་ཆེན་པོ་རྟ་མགྲིན་སྒྲུབ་པར་འདོད་པས། རེ་ཞིག་དང་པོར་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ། བར་ཆད་བསྲུང་བར་བྱ་སྙམ་དུ་བསམས་ལ། སྐད་ཅིག་དྲན་རྫོགས་སུ་དཔལ་རྟ་མགྲིན་དབུ་གསུམ་པ། ཕྱག་དྲུག་པ། ཞབས་བརྒྱད་བགྲད་པ། དབུ་གསུམ་གྱི་གཙུག་ན་རྟ་མགོ་ལྗང་ནག་རྟ་སྐད་འཚེར་བ། ཕྱག་གཡས་ཀྱི་དང་པོ་ན་རྡོ་རྗེ། བར་པ་ན་ཁ་ཊྭཱཾ་ག ཐ་མ་ན་རལ་གྲི་བསྣམས་པའོ། །གཡོན་གྱི་དང་པོས་སྡིགས་མཛུབ། བར་པ་ན་མདུང་ཐུང་། ཐ་མ་ན་རྒྱུ་ཞགས་བསྣམས་པའོ། །མེ་ཕུང་འབར་བའི་ཀློང་ན་བཞུགས་པའོ། །དུར་ཁྲོད་ཀྱི་ཆས་བརྒྱད་ཀྱིས་བརྒྱན་པའོ། །རཀྟའི་ཐིག་ལེ། ཞག་གི་ཟོར་རིས། ཐལ་ཆེན་གྱི་ཚོམ་བུ། མིའི་སྐྲའི་སྐུད་པ། མི་མགོ་རློན་པའི་ཕྲེང་བ། གླང་ཆེན་གྱི་ཀོ་རློན། མི་ལྤགས་ཀྱི་གཡང་གཞི། རུས་པའི་རྒྱན་ནོ། །དེ་ལྟར་བསྒོམས་པའི་ཞལ་ནས་སྔགས་བཟླས་པས། སྔགས་ཀྱི་སྒྲ་དང་འོད་ཟེར་གྱིས་ཡར་དུས་གསུམ་གྱི་སངས་རྒྱས་རྣམས་ཀྱི་ཞིང་ཁམས་ལ་ཕོག་པས་«་་་་་ཐུགས་ཀའི་ཧཱུྃ་དམར་པོའི་རྩེ་མོར་ཧྲཱིཿདམར་པོ་ལ་སྔགས་ཀྱིས་བསྐོར་བའི་འོད་ཟེར་འཕྲོས་པས།» འཕགས་པ་རྣམས་ལ་མཆོད་པ་ཕུལ་བས་«་་་་་ཨོཾ་ཨཱཿཧཱུྃ་ལན་གསུམ་བརྗོད་པས་དེ་དག་གི་ལུས་ངག་ཡིད་གསུམ་བྱིན་གྱིས་བརླབས་པར་བསམ་པ་འོག་བཞིན་ནོ།» ཐུགས་མཉེས་ནས་འདོད་ཡོན་ལྔ་དང་ལྡན་ཞིང་བར་ཆད་སེལ་བ་དང་སྡིག་སྒྲིབ་སྦྱངས་ནས་ཡི་དམ་གྱི་ལྷ་དང་ཁྱད་པར་མེད་པར་བསམ་མོ། །མར་སྔགས་ཀྱི་སྒྲ་དང་འོད་ཟེར་ཕོག་པས་མནར་མེད་པའི་སེམས་ཅན་ཐམས་ཅད་ཀྱང་ཚ་གྲང་བཙོ་སྲེག་ཐམས་ཅད་ཞི་ནས་བདེ་བ་ཆེན་པོར་ལམ་གྱིས་སོང་བར་བསམ་མོ། །བར་ཆད་བྱེད་པའི་དགྲ་བགེགས་ལ་ཕོག་པས་མགར་གྱི་སོལ་མལ་དུ་རྡུལ་ཕྲན་བབས་པའམ་རྩྭ་སྦུར་ཚིག་པ་བཞིན་ཐལ་བ་བུན་བུན་སོང་བར་བསམ་མོ། །མགུལ་གྱི་བུམ་པ་མན་ཆད་ནས་ཞབས་ཀྱི་ལོང་བུ་ཡན་ཆད་དུ་ཁྲོ་ཆུང་ཚོན་གང་པ་མིག་སྡང་མིག་ཏུ་བལྟ་བ། མཆེ་བ་གཙིགས་པ། ཁ་བས་མིག་ཆེ་བ། བྱེ་ཕྲུག་ཆག་ཕུགས་སུ་བཅུག་པ་ལྟར། དེ་ལྟ་བུའི་ཁྲོ་ཆུང་གིས་གཏམས་པ་ཞིག་རིག་པར་བསམ། དེ་ལྟར་བསྒོམས་པའི་ཞལ་ནས་སྔགས་བཟླས་པས་ཁྲོ་ཆུང་རྣམས་ཀྱི་ཞལ་ནས་ཀྱང་སྔགས་སྒྲ་འབྲུག་བཞིན་ལྡི་རི་རི་སྒྲོག་ཅིང་། ཆེམ་ཆེམ་འུར་འུར་གཡོས། ཡེ་ཤེས་ལྔའི་འོད་ཟེར་འཕྲོ་བ་ཉི་མ་འབུམ་བས་གསལ་ཞིང་འཚེར་བ་ཚ་ལ་བཟོད་ཐབས་མེད་པ། དགྲ་བགེགས་ཐམས་ཅད་སྦྲང་མ་མེས་འཚིག་པ་བཞིན་ཐུལ་ཏེ་ཚིག་པར་བསམ།«་་་་་མིའི་མེ་འབུམ་འགྱུར་བས་དམྱལ་བའི་མེས་ཚ། དམྱལ་བའི་མེ་འབུམ་འགྱུར་བས་སྔགས་ཀྱི་མེའི་འོད་ཟེར་ཚ་བ་ཡིན།» ཞི་ཁྲོ་རབ་འབྱམས་དང་གསང་བའི་དཀྱིལ་འཁོར་གྱི་ལྷ་ཚོགས་ཐམས་ཅད་ལ་བསྡད་པའི་དབང་མེད་པར་རྣལ་འབྱོར་པའི་གྲོགས་དང་། སྟོང་དང་སྟོབས་མཛད་དོ། །ཡང་དྲག་པོའི་སྔགས་བཟླས་པས་སྣང་སྲིད་ཀྱི་ལྷ་འདྲེ་སྡེ་བརྒྱད་པོ་ཡང་བསྡད་པའི་དབང་མེད་པར་བསམ། འཁོར་ལོ་གཅིག་དང་དཔེའུ་ཆུང་ལྟར་བྱས་ལ། རང་ལྷར་བསྒོམས་པའི་ཐུགས་ཀ་ནས་འོད་ཟེར་ལྕགས་ཀྱུ་ལྟ་བུས་གནོད་པར་བྱེད་པ་བཀུག་ལ་འཁོར་ལོ་ལ་བསྟིམ། རང་གིས་སེང་ལྡེང་གི་དབྱུག་ཏོ་ལ་སྒྲུབ་པའི་སྔགས་བཏག་པས་སྟེང་ནས་རྫོགས་པའི་ཚུལ་དུ་བྱས་ལ་སྔགས་བཟླས་ཤིང་འོག་ནས་འབྱུང་བ་བཞིན་བྱའོ། །སྒྲུབ་པ་པོའི་སྔགས་ཀྱི་འཁོར་ལོ་དཀར་པོ་སྤུ་གྲི་ལྟ་བུ་གཅིག་མགར་གྱི་ཚྭ་ཚྭ་ལྟ་བུ་འཕྲོ་ཞིང་དཀར་ཕྲོ་ཕྲོ་གཡས་སྐོར་དུ་འཁོར་བས་བར་དུ་གཅོད་པའི་དགྲ་བགེགས་ཐམས་ཅད་རླུང་གི་འཁོར་ལོས་རང་དབང་མེད་པར་བཀུག་པར་བསམ་མོ། །ས་བོན་གྱིས་འགུགས་པ་ཡིན་གསུངས། དེ་ནས། ཨོཾ་ཧྲཱིཿཔདྨཱནྟ་ཀྲྀ་ཏ་བཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ། ཅེས་བརྗོད་པས་སྔགས་ཀྱི་འཁོར་ལོ་སྤྲུ་གྲི་ལྟ་བུ་གཅིག་སོལ་མལ་ལམ་མགལ་མེ་ལྟར་གཡས་«་་་་་གཡོན་སྐོར་ཟེར་བའང་སྣང་། »སྐོར་དུ་འཁོར་བར་བསམ་མོ། །བག་ཟན་ལ་མིའི་གཟུགས་བྱས་ལ། དེའི་སྙིང་གར་འཁོར་ལོ་བཞག་ལ། རྟ་བོན་པ། ར་ཚིལ། གུ་གུལ་དང་གསུམ་གྱི་དུད་པས་བདུག་ཅིང་སྔགས་བཟླས་པར་བྱའོ། །སྔགས་བཟླས་པའི་ཕྲིན་གྱིས་རང་དབང་མེད་པར་བསམ་མོ། །མེའི་འཁོར་ལོས་རང་དབང་མེད་པར་བསྲེགས་པར་བསམ། སྣང་སྲིད་ཐམས་ཅད་མེ་ཕུང་འབར་བར་བསྒོམས་ལ་སྔགས་ཀྱི་ལས་བྱའོ། །བ་སྤུ་ཉག་མ་རེའི་རྩ་བ་ནས་ཀྱང་བཅོམ་ལྡན་འདས་རྟ་མགྲིན་དཔག་ཏུ་མེད་པ་སྤྲོས་ལ་བགེགས་ཐམས་ཅད་རང་སྲོག་རང་གིས་བཅད་པ་ལྟར་བསད་པ་དང་། དངངས་པ་དང་། རེངས་པར་བསམ་མོ། །སྟོང་གསུམ་དུའང་བསྡད་དབང་མེད་པར་རང་བརླག་པར་བསམ་མོ། །དྲག་སྔགས་བཟླས་པའི་རྗེས་ལ་སྔགས་འདི་ལོ་གྲངས་བཟླས་སོ། །བདག་ལ་གཞན་གྱིས་བྱད་ཀ་བྱེད་པའི་རྨི་ལྟས་བྱུང་ན། ཞབས་གཡས་པའི་འོག་ཏུ་གནོད་བྱེད་ཀྱིས་ས་བོན་བསམ། དགྲའི་རྣམ་ཤེས་བཀུག་ལ་སྦྲུལ་གྱིས་དཀྲིས་ལ་ཞབས་ཀྱིས་མནན་པར་བསམ་ནས་སྔགས་བཟླས་ན་ཕྱིར་ཟློག་ཟབ་མོ་ཡིན་གསུང་ངོ་། །ཨོཾ་བཛྲ་དུན་བྷྱོཿཏྲིག་ནན་ཛཿཛཿས་མ་ཡ་སྟྭཾ། ལྷ་སྲིན་སྡེ་བརྒྱད་དབང་དུ་འུབས་ཀྱིས་འདུས་པའི་སྔགས་ཡིན་ནོ། །ཤིན་ཏུ་སྡིག་ཆེ་བས་གསང་ངོ་། །སྔོན་དུ་འགྲོ་བ། རྒྱུན་དུ་བཟླས་པ། ལས་སྦྱོར། བསྙེན་པའི་སྔགས་དང་བཞི་ཡང་སྙིང་གཅིག་ཏུ་དྲིལ་བ་འདི་ཁོ་ན་བཞིན་བཟླས་སོ། །ཨོཾ་ཧྲཱིཿཔདྨཱནྟ་ཀྲྀ་ཏ་བཛྲ་ཀྲོ་དྷ་ཧ་ཡ་གྲཱི་བ་ཧུ་ལུ་ཧུ་ལུ་ཧཱུྃ་ཕཊ། ཅེས་བཟླ། ཁཾ་རཀྵ་ས་མ་ཡ་ཛཿ ས་མ་ཡ་ཟློག ས་མ་ཡ་བྷྱོཿ ས་མ་ཡ་གཏུབས། ས་མ་ཡ་བྱེར། ས་མ་ཡ་རྦད། ས་མ་ཡ་རྦད་རྦུད་ཕཊ་ཡ། འབྱུང་པོ་མཱ་ར་ཡ་ཛཿཛཿ སྐབས་སུ་སྔགས་དེ་ཡང་ཤམ་བུར་གདགས། ལས་སྦྱོར་གྱི་སྔགས་ཡིན་ནོ། །ཕྱི་རབས་ཀྱི་རྣལ་འབྱོར་པ་རྣམས་ཀྱིས་ཚེ་འདི་ཕྱི་གཉིས་ཀྱི་དོན་མཛད་པ། མཆོག་ཐུན་མོང་གི་དངོས་གྲུབ་འབྱུང་བའི་མན་ངག བཅོམ་ལྡན་འདས་དཔལ་རྟ་མགྲིན་དབང་གི་རྒྱལ་པོའི་གསང་སྒྲུབ་ཐུན་མོང་མ་ཡིན་པའི་སྒྲུབ་ཐབས་ཡིན་ནོ། །ཁྱད་པར་དུ་རྒྱལ་པོ་དང་པེ་དཀར་དཀོར་འདྲེ་འདུལ་བའི་གཉེན་པོ་ཡིན་ནོ། །ཀུན་ལ་ཡོད་ན་ངོ་མཚར་ཆུང་། །པདྨ་འབྱུང་གནས་བདག་གིས་ནི། །འགྲོ་བའི་དོན་དུ་གཏེར་དུ་སྦས། །སྐལ་ལྡན་གཅིག་དང་འཕྲད་པར་ཤོག ས་མ་ཡ་གུ་ཧྱ།།